האג'רה ח'אן

האג'רה ח'אן (באורדו: ہاجرہ خان; נולדה ב-29 בדצמבר 1993) היא כדורגלנית פקיסטנית, והקפטן של נבחרת פקיסטן בכדורגל נשים. היא משחקת בתפקיד חלוצה או קשרית. היא הצטרפה לנבחרת הלאומית ב-2009 ומובילה אותה כקפטן מאז 2014.

 תחילת דרכה 
ח'אן נולדה ב-29 בדצמבר 1993 בקראצ'י, פקיסטן. מגיל צעיר חלמה להיות ספורטאית מקצועית, אך לא שיחקה אז כדורגל, אלא התמקדה בכדורסל ואתלטיקה. היא התגלתה על ידי מאמנת מועדון כדורגל נשים דייה (DWFC), סעדיה שייח', כשערכה הליכי גיוס להקמת קבוצה מחוזית. ח'אן שיחקה לראשונה בגיל 14 והבקיעה תשעה שערים בשלושה משחקים עבור DWFC, אשר זיכה אותה בתואר מלכת השערים של הטורניר.

 קריירה מקומית 
בינואר 2014 החליטה לעזוב את DWFC ולהצטרף למועדון בלוצ'יסטן יונייטד. ח'אן זכתה באליפות פקיסטן בכדורגל נשים עם קבוצה זו ב-2014, והבקיעה את השער היחיד נגד המועדון הקודם שלה בגמר. לאחר מכן היא קיבלה הצעה לשחק עבור המועדון המלדיבי Sun Hotels and Resorts FC (SHR) באליפות האיים המלדיביים בכדורגל נשים.

בקיץ 2015, ח'אן הייתה במבחנים בגרמניה למשך חודש, אך לא יכלה לקבל הצעה לבוא לשחק עבור מועדון גרמני בדואיסבורג, בשל בעיות ויזה.

ח'אן חזרה הביתה והמשיכה לשחק במועדונים בלוצ'יסטן יונייטד ו-SHR, ובנבחרת פקיסטן. היא הכדורגלנית הפקיסטנית היחידה (מכל מגדר) להבקיע 100 שערים בקריירת המועדון.

 מועדון נוכחי 
 מועדון כדורגל נשים בלוצ'יסטן יונייטד, קטה, פקיסטן

 מועדונים קודמים 
 מועדון כדורגל נשים דייה (DWFC), קראצ'י, פקיסטן
 Sun Hotels and Resorts Football Club (SHR), האיים המלדיביים

 סטטיסטיקות מועדון 
שנהקבוצהמשחקיםשערים2008-13מועדון כדורגל נשים דייה (DWFC)21412013-14Sun Hotels and Resorts Football Club (SHR)532014-הווהמועדון כדורגל נשים בלוצ'יסטן יונייטד (BUWFC)1353

 קריירה בינלאומית 
בשנת 2009, ח'אן הצטרפה לנבחרת פקיסטן למשחקי דרום אסיה 2010 שנערכו בדאקה, בנגלדש. לאחר השתתפותה באירוע הזה, איחוד הכדורגל של פקיסטן (PFF) בחר בח'אן להשתתף בקורס אימון כדורגל נשים מטעם פיפ"א בקולומבו, סרי לנקה. בדצמבר 2010, היא שיחקה במשחקי הבכורה של אליפות נשים SAFF (פדרציית הכדורגל של דרום אסיה), והגיעה עם נבחרת פקיסטן לחצי הגמר.

ח'אן עשתה היסטוריה כשהוזמנה למבחנים בגרמניה מטעם שלושה מועדונים בגיל 21, הכדורגלנית הראשונה מפקיסטן להיות מגויסת מטעם קבוצה בינלאומית.

היא אז הפכה לכדורגלנית הפקיסטנית הראשונה (מכל מגדר) לחתום על חוזה בינלאומי ב-2014 כשהצטרפה למועדון SHA באיים המלדיביים.

היא הייתה לקפטן הנבחרת הלאומית של פקיסטן בגיל 20.

 סטטיסטיקות בינלאומיות 
שנהקבוצהמשחקיםשערים2010-הווהנבחרת פקיסטן לכדורגל נשים165

 ענפי ספורט נוספים 
 כדורעף 
במשחקי החוף של דרום אסיה בשנת 2011, שנערכו בהמבנטוטה, סרי לנקה, ח'אן שיחקה עבור נבחרת פקיסטן, וזכתה במדליית ארד.

 קידום ספורט נשים 
ח'אן, שמופיעה תדיר בפרסומות, כולל לקוקה קולה, ומשמשת גם כשגרירת UNICEF, מנצלת את הניראות הלאומית והבינלאומית שלה כדי לקדם תנאים שוויוניים יותר עבור נשים בספורט בפקיסטן, וכן לקדם השתתפות מוגברת של ילדות ונשים בספורט. כשבמחנה אימונים ב-2018 השכר לנשים היה $3 ליום, לעומת $10 ליום לגברים, היא הקימה קול מחאה, אליה הצטרפו שחקניות אחרות בקבוצה. המחאה הצליחה, ובאפריל 2018 הודיעה הממשלה שתעלה את שכרן של הנשים להשתוות לזו של הגברים. מחאה זו הצטרפה למחאות גוברות מצד כדורגלניות ברחבי העולם באשר לתנאים בענף. לדבריה של ח'אן, בפקיסטן - אשר מדורגת שנייה מהסוף ביחס לנשים במדד הפערים המגדריים הגלובלי - יש יחס שלילי ואף תוקפני כלפי ספורטאיות. במגרש הביתי, כדי לשפר את רמת הכדורגל של נשים בפקיסטן, היא מארגנת משחקים ידידותיים ומשחקי ראווה עבור הנבחרת, שבלתי פעילה במרחב הבינלאומי מזה שלוש שנים. משום שאין לנבחרת מתקני אימונים, תקציבים ותשתיות, ואין לה השתייכות לפיפ"א, היא לא תוכל להשתתף במשחקי אסיה 2018. ברמה הבינלאומית, ח'אן הצטרפה לקהילות כגון Right To Play וכן Equal Playing Field, איגוד בינלאומי שמקדם כדורגל נשים, הן באמצעות משחקים והן בהעלאת מודעות ושיתוף מידע. היא מעידה שהיחס משתפר, אם כי לאט, כמו למשל ברגיעה ביחס להופעת נבחרת הנשים במכנסיים קצרים במשחקים.

ח'אן הגישה TED Talk באפריל 2018, באסלאמאבאד, ויש לה תוכניות לפתוח אקדמיה לספורט עבור נשים וילדות.

 קישורים חיצוניים 
 הפרופיל בהתאחדות הכדורגל של פקיסטן (PFF)

 הערות שוליים 

קטגוריה:ספורטאיות פקיסטניות
קטגוריה:כדורגלניות פקיסטניות
קטגוריה:פקיסטן: כדורגל
קטגוריה:פקיסטניות שנולדו ב-1993